PATVIRTINTA

Skuodo rajono savivaldybės tarybos

2019 m. spalio 17 d. sprendimu Nr. T10-165/T9-

**UŽDAROSIOS AKCINĖS BENDROVĖS „SKUODO VANDENYS“**

**2019–2021 M. VEIKLOS PLANAS**

**I SKYRIUS**

**BENDROSIOS NUOSTATOS**

1. Uždarosios akcinės bendrovės „Skuodo vandenys“ (toliau – Bendrovė) 2019–2021 m. veiklos planas (toliau – Veiklos planas) parengtas vadovaujantis Lietuvos Respublikos geriamojo vandens tiekimo ir nuotekų tvarkymo įstatymo 34 straipsnio 4 dalimi, Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodikos, patvirtintos Valstybinės kainų ir energetikos kontrolės komisijos 2006 m. gruodžio 21 d. nutarimu Nr. O3-92, 48 punktu bei Geriamojo vandens tiekėjų ir nuotekų tvarkytojų veiklos planų rengimo taisyklėmis, patvirtintomis Lietuvos Respublikos aplinkos ministro 2015 m. sausio 8 d. įsakymu Nr. D1-11.
2. Bendrovės veiklos plano paskirtis – numatyti ir aprašyti Bendrovės geriamojo vandens tiekimo ir nuotekų tvarkymo veiklos strategines kryptis ir priemones, užtikrinančias saugos ir kokybės reikalavimus atitinkančio geriamojo vandens tiekimą ir nuotekų tvarkymą Skuodo rajono savivaldybės viešojo geriamojo vandens tiekimo ir nuotekų tvarkymo teritorijoje ir šių paslaugų plėtrą.
3. Veiklos plane vartojamos sąvokos apibrėžtos Lietuvos Respublikos geriamojo vandens tiekimo ir nuotekų tvarkymo įstatyme.

**II SKYRIUS**

**VYKDOMA VEIKLA**

1. „Skuodo vandenys“ – uždaroji akcinė bendrovė, įregistruota 1995 m. balandžio 5 d. reorganizavus Palangos valstybinę vandens tiekimo įmonę, atskyrus Skuodo barą. Bendrovė įregistruota valstybės įmonės registrų centro Klaipėdos filiale kaip juridinis asmuo, turintis komercinį-ūkinį, finansinį, organizacinį ir teisinį savarankiškumą. Bendrovės steigėjas ir vienintelis akcininkas yra Skuodo rajono savivaldybė, atstovaujama Skuodo rajono savivaldybės tarybos. Bendrovės įstatinis kapitalas 4 098 177,34 Eur, kuris padalintas į 14 131 646 paprastąsias vardines 0,29 Eur nominalios vertės akcijas. Visos akcijos priklauso Skuodo rajono savivaldybei. UAB „Skuodo vandenys“ vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu, Lietuvos Respublikos vandens, geriamojo vandens, geriamo vandens ir nuotekų tvarkymo įstatymais, kitais Lietuvos Respublikos įstatymais, taip pat UAB „Skuodo vandenys“ įstatais.
2. UAB „Skuodo vandenys“ pagrindinė veikla – vykdyti viešąjį vandens tiekimą savivaldybės (kelių savivaldybių) viešojo vandens tiekimo teritorijose. Užtikrinti geriamojo vandens tiekimą vartotojams naudojant reikalingas technines, organizacines, ekonomines, higienos ir aplinkosaugos priemones. Surinkti, transportuoti, išvalyti, apskaityti, ištirti išleidžiamas į aplinką nuotekas, sutvarkyti valymo metu susidariusį dumblą ir kitas atliekas. Prižiūrėti ir remontuoti lauko vamzdyną, skirtą geriamajam vandeniui patiekti nuo jo paruošimo įrenginių iki vartotojo įvado. Užsiimti vandens statinių statyba, vandentiekio šildymo ir oro kondicionavimo sistemų įrengimu ir krovinių vežimu keliais. Bendrovė pagal panaudos sutartį eksploatuoja Skuodo higienos ir sveikatingumo centrą, kuriame teikiamos pirčių, baseino, treniruoklių paslaugos.
3. Bendrovė turi licenciją (Nr. L7-GVTNT-63), kuri suteikia teisę verstis vandens tiekimo ir nuotekų tvarkymo veikla Skuodo mieste, Mosėdžio, Lenkimų, Ylakių, Barstyčių miesteliuose, Narvydžių, Puodkalių, Krakių, Udralių, Igarių, Žemytės, Juodeikių, Pašilės, Vižančių, Laumių, Puokės, Aleksandrijos, Gėsalų, Notėnų, Vindeikių, Šliktinės, Mačiūkių, Šačių, Rukų kaimuose, esančiuose Skuodo rajono savivaldybėje. Skuodo rajono savivaldybės tarybos 2016 m. vasario 19 d. sprendimu Nr. T9-35 Bendrovė paskirta viešuoju geriamojo vandens tiekėju.
4. 2018 metais eksploatavome 23 vandenvietes, kuriose yra 44 gręžiniai ir 5 nuotekų valymo įrenginiai, esantys Skuode, Mosėdyje, Ylakiuose, Aleksandrijoje ir Lenkimuose. Aptarnaujamų vandentiekio tinklų ilgis yra 131,6 km, nuotekų tinklų ilgis yra 84,6 km. Bendrovė eksploatuoja Skuodo mieste lietaus nuotekų linijas. Aptarnaujamų gyventojų skaičius 10 060. Aptarnaujamų įmonių skaičius 239.
5. Bendrovės kitos veiklos pajamos gaunamos už Skuodo higienos ir sveikatingumo centro eksploatavimą, kasimo ir vandentvarkos vamzdynų jungimo paslaugas, elektros generatoriaus nuomą renginiams, hidrodinamines paslaugas, automobilinio krano nuomą krovinių kėlimui, bokštų stogų nuomą telekomunikacinių ryšių paslaugų teikimui. Planuojama teikti vandens augmenijos pjovimo paslaugą.

Įmonės kodas 173820527.

Įmonės adresas: Vaižganto g. 27, Skuodas.

Tel. (8 440) 73 001, 73 170.

Internetinė svetainė www.skuodovandenys.lt.

El. p. info@skuodovandenys.lt.

1. Pagrindinės veiklos paslaugas Bendrovė teikia Skuodo miesto ir rajono gyventojams, įmonėms bei įstaigoms. Bendrovė vartotojams ir abonentams 2018 m. realizavo 330,6 tūkst. kub. m geriamojo vandens, sutvarkė 192,7 tūkst. kub. m buitinių nuotekų ir sutvarkė 151,6 tūkst. kub. m. paviršinių nuotekų.
2. Bendrovėje 2018 m. gruodžio 31 d. dirbo 38 darbuotojai.
3. Bendrovės finansiniai rodikliai pateikti 1 lentelėje:

|  |  |
| --- | --- |
|  | 1 lentelėUAB „Skuodo vandenys“ finansiniai rodikliai |
| Rodiklis | 2015 m. | 2016 m. | 2017 m. | 2018 m. | Skirtumas (+, -) | Pokytis,proc. |
| tūkst. Eur | tūkst. Eur | tūkst. Eur | tūkst. Eur | tūkst. Eur |
| Pajamos | 525,1 | 565,4 | 729,3 | 730,6 | +205,5 | +39,14 |
| Sąnaudos | 601,6 | 605,3 | 694,1 | 754,2 | +152,6 | +25,37 |
| Balansas | -76,5 | -39,9 | 35,1 | -23,6 | +52,9 | +30 |

1. Bendrovės realizuoto vandens ir sutvarkytų nuotekų statistika pateikta 2 lentelėje:

|  |  |
| --- | --- |
|  | 2 lentelėUAB „Skuodo vandenys“ tiekiamo vandens ir tvarkomų nuotekų realizacija |
| Veiklos sritis | Realizuotas kiekis,tūkst. kub. m | Skirtumas (+, -), tūkst. kub. m | Pokytis,proc. |
| 2015 m. | 2016 m. | 2017 m. | 2018 m. |
| Vandens tiekimas | 330,8 | 326,3 | 320,7 | 330,6 | -0,2 | -0,1 |
| Buitinių nuotekų tvarkymas | 165,8 | 177,4 | 182,2 | 192,7 | +26,9 | +16,22 |
| Paviršinių nuotekų tvarkymas | 0 | 0 | 230,5 | 151,6 | -78,9 | -34,23 |

1. Prisijungusiųjų prie vandens tiekimo ir nuotekų surinkimo tinklų vartotojų ir abonentų skaičius (vnt.) pateiktas 3 lentelėje:

|  |  |  |
| --- | --- | --- |
|  |  | 3 lentelėUAB „Skuodo vandenys“ vartotojų ir abonentų skaičius |
| Pavadinimas | Vandens tiekimas | Skirtu-mas(+, -) | Pokytis,proc. | Nuotekų tvarkymas | Skirtu-mas(+, -) | Pokytis,proc. |
| 2016 m. | 2017 m. | 2018 m. | 2016 m. | 2017 m. | 2018 m. |
| Vartotojai | 4953 | 4913 | 5008 | +55 | +1,11 | 3447 | 3493 | 3687 | +240 | +6,96 |
| Abonentai | 242 | 237 | 225 | -17 | -7,02 | 141 | 158 | 149 | +8 | +5,67 |
| Iš viso | 5195 | 5150 | 5233 | +38 | +0,73 | 3588 | 3651 | 3836 | +248 | +6,91 |

**III SKYRIUS**

**NUOSAVYBĖS TEISE VALDOMAS TURTAS**

1. Bendrovės 100 proc. akcijų nuosavybės teise priklauso Skuodo rajono savivaldybei (toliau – Savivaldybei).
2. Bendrovės įstatinis kapitalas 2019 m. sausio 1 d. – 4 098 177 Eur. Ilgalaikio turto vertė 2018 m. sausio 1 d. – 10 895 446 Eur.
3. Bendrovės geriamojo vandens tiekimo ir nuotekų tvarkymo veikloje naudojamas turtas ir jo technologiniai rodikliai 2018 m. pateikti 4 lentelėje:

|  |
| --- |
| 4 lentelėUAB „Skuodo vandenys“ naudojamo turto technologiniai rodikliai |
| Turto pavadinimas | Mato,vnt. | Kiekis | Projektinis pajėgumas, tūkst.kub. m/m. | 2018 m. faktinis pajėgumas, tūkst. kub. m/m. |
| Vandens gręžiniai | vnt. | 44 | 2910 | 432,1 |
| Vandentiekio bokštai | vnt. | - | - | - |
| Vandens pakėlimo stotys | vnt. | 1 | 210 | 33,7 |
| Vandens ruošimo įrenginiai | vnt. | 2 | 1 699 | 202,9 |
| Vandentiekio tinklai | km | 131,2 | - | - |
| Buitinių nuotekų tinklai | km | 84,6 | - | - |
| Paviršinių nuotekų tinklai | km | 23,4 | - | - |
| Nuotekų perpumpavimo siurblinės | vnt. | 29 | 6 771,5 | 613,5 |
| Nuotekų valyklos (biologinis valymas) | vnt. | 2 | 157,7 | 92,6 |
| Nuotekų valyklos (biologinis valymas su azoto ir fosforo šalinimu) | vnt. | 3 | 530,3 | 545,8 |
| Nuotekų dumblo apdorojimo įrenginiai | vnt. | 1 | 15 | 4,1 |

Nuotekų valyklos su biologiniu valymu veikia Mosėdyje ir Ylakiuose, o nuotekų valyklos su biologiniu valymu ir azoto bei fosforo šalinimu veikia Skuode, Aleksandrijoje ir Lenkimuose. Vandens pakėlimo stotis veikia Mosėdyje.

**IV SKYRIUS**

**VEIKLOS KRYPTYS**

1. Pagrindinės Bendrovės veiklos kryptys:
	1. vykdant geriamojo vandens tiekimo ir nuotekų tvarkymo infrastruktūros plėtrą siekti, kad būtų įgyvendinamas Skuodo rajono savivaldybės vandens tiekimo ir nuotekų tvarkymo infrastruktūros plėtros planas;
	2. užtikrinti kokybiškas geriamojo vandens tiekimo ir nuotekų tvarkymo paslaugas vartotojams ir abonentams bei sudaryti vienodas sąlygas kuo didesniam fizinių ir juridinių asmenų kiekiui prisijungti prie centralizuoto vandens tiekimo ir nuotekų tinklų;
	3. tobulinant technologinius procesus ir atnaujinant vamzdynus, mažinti vandens nuostolius ir elektros energijos sąnaudas;
	4. palaikyti geriamojo vandens kokybės reikalavimus;
	5. užtikrinti saugų nuotekų perpumpavimą ir išvalymą;
	6. kontroliuoti klientų įsiskolinimus;
	7. įgyvendinti Geriamojo vandens tiekimo ir nuotekų tvarkymo įstatymo reikalavimus dėl neturinčių licencijų vandens tiekėjų ir nuotekų tvarkytojų paslaugų perėmimo;
	8. darbo organizaciniai pakeitimai veiklos efektyvumui didinti ir darbo užmokesčio politikos įgyvendinimas.

**V SKYRIUS**

**GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS EKSPLOATAVIMO SĄLYGOS**

1. Centralizuotas vandens tiekimas ir nuotekų tvarkymas Skuodo rajono savivaldybėje užtikrintas tik kiek daugiau nei pusei teritorijos gyventojų. 2018 m. gruodžio 31 d. Bendrovės paslaugomis naudojasi 10 060 gyventojai, tai sudaro 68 proc. Skuodo rajono gyventojų. Siekiant efektyviai valdyti vandens tiekimo ir nuotekų tvarkymo infrastruktūrą Skuodo rajone, būtina atlikti esamos vandentvarkos infrastruktūros inventorizaciją.
2. Viena pagrindinių Bendrovės veiklos problemų – dideli vandens nuostoliai tinkluose. Eksploatuojamos trasos, ypač kaimuose, senos, daugiausia visiškai susidėvėjusios. Nemažą dalį vandentiekio vamzdynų sudaro ketiniai ir polietileniniai vamzdžiai, labai nedidelę dalį – metaliniai vamzdžiai. Ankstesniais metais pakloti vamzdžiai neatsparūs deformacijoms bei žemės judėjimui dėl įšalo, todėl greitai trūksta. Daugiausia avarijų įvyksta kaimuose. Būtina rekonstruoti kiek galima daugiau senų trasų.
3. Bendrovės ilgalaikio turto atnaujinimas (vandens ir nuotekų tinklų remontas, uždaromosios armatūros įrengimas, automatikos atnaujinimas) mažina elektros energijos, remonto medžiagų ir kuro sąnaudas.

**VI SKYRIUS**

**RACIONALAUS GAMTOS IŠTEKLIŲ NAUDOJIMO, APLINKOS TARŠOS MAŽINIMO PRIEMONĖS**

1. Bendrovė kasmet siekia racionaliai naudoti gamtos išteklius, mažindama vandens netektis vandentiekio tinkluose.
2. Numatomos priemonės, prisidėsiančios prie racionalaus gamtos išteklių naudojimo:
	1. atlikti esamų vandentiekio ir nuotekų tinklų bei statinių inventorizaciją, kurią atlikus bus žinomi Bendrovės eksploatuojami tinklai, jų geografinė vieta. Taip avarijos metu bus greičiau atliekami remonto darbai ir patiriami mažesni vandens nuostoliai;
	2. diegti vandens gręžinių nuotolio stebėjimo sistemą, kuri leis stebėti vandens nutekėjimą ir operatyviai šalinti gedimus, ne rečiau kaip kartą metuose patikrinti vandens skaitiklius;
	3. siekiant mažinti papildomo lietaus vandens patekimą bei gruntinio vandens infiltraciją į buitinių nuotekų tinklus, atlikti vamzdynų praplovimo darbus, senų vamzdynų diagnostiką, patikrinti, ar lietaus kanalizacijos tinklai neįjungti į buitinių nuotekų tinklus, renovuoti labiausiai nusidėvėjusius nuotekų tinklus.
3. Bendrovė, siekdama mažinti aplinkos taršą ir skatinti gyventojus jungtis prie centralizuotų nuotekų tinklų, įgyvendino ar numato įgyvendinti šias priemones:
	1. 2017 m. buvo nustatytos gyventojų nesijungimo prie centralizuotų nuotekų tinklų priežastys: savavališkas nuotekų šalinimo įrenginių prijungimas prie centralizuotų tinklų; nuotekų tvarkymas, nesilaikant teisės aktuose nustatytų reikalavimų, kada nevalytos nuotekos išleidžiamos tiesiai ar iš nesandarių išgriebimo duobių į drenažo sistemas, nuotekos teršia paviršinius vandenis, infiltruoja į gruntą; lėšų trūkumas;
	2. tęsiamas bendradarbiavimas su Klaipėdos regiono Aplinkos apsaugos departamento Skuodo rajono agentūra. Bendrovės vandens ūkio kontrolieriai kartu su Skuodo rajono agentūros inspektoriais ir toliau nuolat tikrins vietoves, kuriose nutiesti centralizuoti nuotekų surinkimo tinklai. Nustačius pažeidėjus, kurie nuotekas tvarko, nesilaikydami teisės aktais nustatytų reikalavimų, jiems bus surašomi Administracinių teisės pažeidimų protokolai.
	3. supaprastintos ir pigesnės prisijungimo prie geriamojo vandens tiekimo ir nuotekų surinkimo tinklų tvarkos taikymas. Bendrovė nereikalauja vandentiekio įvado ar nuotekų išvados įrengimo projekto, kai prisijungimą vykdo atestuota statybos įmonė. Bendrovė suteikia gyventojams kreditavimo sutartis dėl atliktų pasijungimo darbų apmokėjimo.
	4. siekiant didinti gyventojų sąmoningumą ir informuotumą, numatomas gyventojų ekologinio švietimo suaktyvinimas. Numatoma reguliariai informuoti gyventojus apie centralizuoto nuotekų tvarkymo naudą, neteisėto nuotekų tvarkymo žalą gamtai, baudas už neteisėtą nuotekų tvarkymą ir pan.
	5. Siekiant racionaliai naudoti gamtos išteklius ir mažinti aplinkos taršą numatomi Skuodo rajono Krakių, Ylakių, Notėnų ir Aleksandrijos vandenviečių atnaujinimo darbai.

**VII SKYRIUS**

**GERIAMOJO VANDENS TIEKIMO IR NUOTEKŲ TVARKYMO PASLAUGŲ KOKYBĖS GERINIMO PRIEMONĖS**

1. Bendrovės tikslas – teikti kokybiškas vandens tiekimo ir nuotekų tvarkymo paslaugas vartotojams ir abonentams ekonomiškai pagrįstomis kainomis.
2. Taikomos ir numatomos geriamojo vandens tiekimo paslaugų kokybės gerinimo priemonės:
	1. tiekiamo vandens kokybė tikrinama visose vandenvietėse ir skirstomuosiuose tinkluose, vadovaujantis geriamojo vandens programinės priežiūros planais, suderintais su Skuodo valstybine maisto ir veterinarijos tarnyba. Įgyvendinant šiuos planus, užtikrinama, kad geriamojo vandens kokybė iš esmės atitinka Lietuvos higienos normos 24:2003 „Geriamojo vandens saugos ir kokybės reikalavimai“ reikalavimus;
	2. numatoma vandens gerinimo įrenginių įrengimas Skuodo rajone Aleksandrijoje, Gėsaluose, Narvydžiuose, Vižančiuose, Notėnuose, Šliktinėje, Rukuose, Žemytėje.
	3. Siekiant pašalinti trivalentės geležies atsiradimą Skuodo miesto daugiabučiuose numatoma pastatyti automatizuotus mechaninius nugeležinimo filtrus.

**VIII SKYRIUS**

**GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS PLĖTROS, IŠPIRKIMO, RENOVACIJOS PRIEMONĖS IR LĖŠŲ POREIKIS VEIKLOS PLANUI ĮGYVENDINTI**

1. Bendrovėgeriamojo vandens tiekimo ir nuotekų tvarkymo infrastruktūros plėtrą ir renovaciją 2018–2020 m. laikotarpiu planuoja vykdyti iš Bendrovės ir savivaldybės lėšų. Remonto atstatomuosius darbus, geriamojo vandens tiekimo ir nuotekų tvarkymo infrastruktūros išpirkimą – iš Bendrovės nuosavų lėšų.
2. Bendrovė, siekdama didinti vandens tiekimo ir nuotekų tvarkymo paslaugų prieinamumą savo aptarnaujamoje teritorijoje 2018–2020 metais planuoja **infrastruktūros plėtros priemones**, kurios pateiktos 5 lentelėje.

|  |
| --- |
| 5 lentelė2019–2021 m. Bendrovės planuojamos infrastruktūros plėtros priemonės |
| Priemonė | Planuojami rezultatai | Investicijos (tūkst. Eur) |
| Naujų vandentiekio / nuotekų tinklų klientų skaičius | Nutiesti vandentiekio / nuotekų tinklai (km) |
| Vandentiekio ir nuotekų tinklų plėtra Geležinkelio g. Skuodas | 6 / 6 | 0,3 / 0,3 | 2020 m.:SAV – 18,0 |
| Vandentiekio ir nuotekų tinklų plėtra Gėlių g. Skuodas | 6 / 6 | 0,2 / 0,2 | 2020 m.: 7,0SAV – 7,0 |
| Vandentiekio ir nuotekų tinklų plėtra Stadiono g. Skuodas | 8 / 5 | 0,35 / 0,35 | 2020–2021 m.: 20,0SAV – 20,0  |
| Vandentiekio ir nuotekų tinklų plėtra Pievų g. Skuodas | 6 / 6 | 0,2 / 0,2 | 2020–2021 m.: 14,0 |
| Iš viso: | 86,0 |
| SAV – Skuodo rajono savivaldybės lėšos |

1. Bendrovė, siekdama užtikrinti racionalų požeminio vandens naudojimą ir jo geros kokybės išsaugojimą, mažinti nuotėkius ir avarijų skaičių vandentiekio ir nuotekų sistemose, taip pat siekdama didesnio vandentiekio ir nuotekų tinklų efektyvumo 2019–2021 metais planuoja **racionalaus gamtos išteklių naudojimo, aplinkos taršos mažinimo ir infrastruktūros renovacijos priemones**, kurios pateiktos 6 lentelėje.

|  |
| --- |
| 6 lentelė2019–2021 m. Bendrovės planuojamos racionalaus gamtos išteklių naudojimo, aplinkos taršos mažinimo ir infrastruktūros renovacijos priemonės |
| Priemonė | Planuojami rezultatai | Investicijos (tūkst. Eur) |
| Rekonstruojami vandentiekio / nuotekų tinklai (km) |
| Vandenviečių sujungimas Krakių k. | 0,4 / - | 2020 m.: 1,0 2020 m.: SAV – 1,0 |
| Vandentiekio tinklų atnaujinimo darbai Aleksandrijos k. | 0,5 / - | 2021 m. 2,02021 m.: SAV – 3,0 |
| Iš viso: | 7,0 |

1. Bendrovė, atsižvelgdama į tai, kad keliuose daugiabučiuose tiekiamas vanduo ne visada atitinka higienos normų leistinas ribas, 2019–2021 metais planuoja geriamojo vandens tiekimo **paslaugų kokybės gerinimo priemones,** užtikrinant, kad gyventojams bus pagerinta vandens kokybė, ruošiamas vanduo atitiks normatyviniuose dokumentuose nustatytus reikalavimus. Vandens gerinimo priemonės pateiktos 7 lentelėje.

|  |
| --- |
| 7 lentelė2019–2021 m. Bendrovės planuojamos paslaugų kokybės gerinimo priemonės |
| Priemonė | Planuojami rezultatai | Investicijos (tūkst. Eur) |
| Mechaninio nugeležinimo filtro įrengimas Vaižganto g. 8 | Vandenyje panaikinta trivalentė geležis  | 2019 m.: 0,6 |
| Naujo gręžinio statyba Vindeikių vandenvietėje | Pasiektas leistinas fluoridų kiekis vandenyje | 2019 m.: SAV – 10,0 |
| Mechaninio nugeležinimo filtro įrengimas Mokyklos g. 2, 4, 6, Gedimino g. 3 daugiabučiuose | Vandenyje panaikinta trivalentė geležis | 2020–2021 m.: 2,4 |
| Vandens gerinimo įrenginiai Aleksandrijoje | Vandens rodiklių atitikimų normoms užtikrinimas  | 2019 m.: 5,0 |
| Vandens gerinimo įrenginiai Gėsaluose, Šliktinėje |  | 2020–2021 m.: 10,0 |
| Skuodo vandens nugeležinimo stoties senųjų filtrų keitimas į naujus | Vandens kokybės pastovus užtikrinimas ir automatizuotas įrangos valdymas bei stebėjimas | 2020–2021 m.:50,0SAV – 50,0  |
| Iš viso: | 128,0 |

1. Bendrovė, lygiagrečiai su investicijų ir plėtros darbais, taip pat planuoja įgyvendinti ir kitas racionalaus gamtos išteklių naudojimo, taršos mažinimo, paslaugų kokybės gerinimo, infrastruktūros renovacijos ir kitas priemones, kurios yra būtinos norint užtikrinti nenutrūkstamą bendrovės veiklą, nuostolių tinkle mažinimą, tinklo patikimumą, paslaugų kokybę, esamų klientų aptarnavimą ir aptarnavimo kokybės gerinimą.
2. Bendrovė, atsižvelgdama į savivaldybės strateginius dokumentus, didelį vandentiekio avarijų skaičių tinkluose taip pat siekdama efektyviai naudoti valdomą turtą 2019–2021 metais planuoja įgyvendinti **geriamojo vandens tiekimo ir nuotekų tvarkymo infrastruktūros palaikymo ir renovacijos priemones**, kurios pateiktos 8 lentelėje.

|  |
| --- |
| 8 lentelė2019–2021 m. Bendrovės planuojamos geriamojo vandens tiekimo ir nuotekų tvarkymo infrastruktūros palaikymo ir renovacijos priemonės |
| Priemonės | Planuojami darbai | Lėšų poreikis (tūkst. Eur) |
| Vandenviečių ir gręžinių atnaujinimas | Siekiant vykdyti nenutrūkstamą, savalaikę vandentvarkos ūkio priežiūrą bei palaikyti tinkamą vandenvietėse esančių vandens ruošimo ir gerinimo įrenginių atnaujinimą planuojami nuolatiniai darbai vandenvietėse: esamų gręžinių, įrenginių remontas, kiti su vandenvietėmis susiję darbai. | 2019–2021 m.: 30 |
| Vandentiekio ir nuotekų tinklų infrastruktūros rekonstrukcija | Planuojami nuolatiniai darbai avaringiausiuose ir daugiausiai nudėvėtuose vandentiekio ir nuotekų tinklų ruožuose: šulinių, liukų, perdangų, sklendžių, hidrantų, vandenpylių, vamzdžių remontas ir keitimas. | 2019–2021 m.: 30 |
| Nuotekų stočių atnaujinimas  | Planuojami nuolatiniai darbai nuotekų stotyse: įrenginių, sklendžių, siurblinių ir siurblių remontas ir keitimas.  | 2019–2021 m.: 18 |
| Elektros įrenginių atnaujinimas ir modernizavimas  | Siekiant didinti elektros įrenginių patikimumą ir technologinės įrangos kontrolės patikimumą planuojamas nudėvėtų elektros įrenginių keitimas naujais. | 2019–2021 m.: 9 |
| Nuotekų valyklų rekonstrukcija  | Planuojami nuolatiniai nuotekų valymo įrenginių remonto (atstatymo) darbai. | 2019–2021 m.: 12 |
| Dumblo apdorojimo įrenginių atnaujinimas  | Planuojami nuolatiniai dumblo tvarkymo įrenginių remonto (atstatymo) darbai. | 2019–2021 m.: 12 |
| Iš viso: | 111,0 |

1. Bendrovė vykdydama pardavimų veiklą ir siekdama kiek įmanoma tikslesnės vandens ir nuotekų apskaitos, klientų aptarnavimo visais įmanomais kanalais, sklandaus sąskaitų išrašymo ir įmokų surinkimo 2019–2021 metais planuoja įgyvendinti **pardavimų veiklos kokybės gerinimo priemones**, kurios pateiktos 9 lentelėje.

|  |
| --- |
| 9 lentelė2019–2021 m. Bendrovės planuojamos pardavimų veiklos kokybės gerinimo priemonės |
| Priemonės | Planuojami darbai | Lėšų poreikis (tūkst. Eur) |
| Vandens apskaitos prietaisų keitimas | Planuojama kasmet pakeisti apie 1 000 vandens apskaitos prietaisų su pasibaigusia metrologine patikra arba neveikiančių, taip pat įrengti apskaitos prietaisus naujiems klientams. | 2019–2021 m.: 30 |
| Klientų įsiskolinimų kontrolė | Planuojama parengti, patvirtinti ir vykdyti klientų įsiskolinimo kontrolės priemones, kad būtų mažinami ir kontroliuojami klientų įsiskolinimai. | 2019–2021 m.: 0 |
| Iš viso: | 30,0 |

1. Bendrovė 2018–2020 metais taip pat planuoja vykdyti **kitas priemones**, būtinas nepertraukiamam paslaugų teikimui užtikrinti. Priemonės pateiktos 10 lentelėje.

|  |
| --- |
| 10 lentelė2019–2021 m. Bendrovės planuojamos kitos priemonės |
| Priemonės | Planuojami darbai | Lėšų poreikis (tūkst. Eur) |
| Transporto priemonių parko atnaujinimas  | Vykdant vandentiekio ir nuotekų tinklų infrastruktūros plėtrą, didėja bendrovės gamybinės teritorijos ir objektų apimtys. Tai sąlygoja naudojamų transporto priemonių intensyvesnę eksploataciją, taip pat dalis transporto priemonių yra senesnės nei 10 metų, todėl planuojama atnaujinti lengvojo transporto gamybos ir pardavimo poreikiams parką. | 2019–2021 m.: 50,0 |
| Ūkinio inventoriaus atnaujinimas  | Planuojama atnaujinti ūkinį inventorių.  | 2019–2021 m.: 9,0 |
| Nuosavų pastatų ir statinių rekonstrukcijos ir statybos darbai | Planuojami rekonstrukcijos ir remonto darbai nuosavose patalpose ir jų prieigose. Naujų statinių statyba (Administracinių patalpų remontas, transporto garažo statyba). | 2019–2021 m.: 20,0 |
| Kompiuterinių darbo vietų atnaujinimas  | Siekiant sudaryti tinkamas ir šiuolaikiškas darbo sąlygas darbuotojams planuojama atnaujinti kompiuterinių darbo vietų įrangą. | 2019–2021 m.: 5,0 |
| Higienos ir sveikatingumo centro pastato remonto darbai | Siekiant palaikyti šiuolaikiškas pirčių, baseino ir treniruoklių salių teikiamas paslaugas planuojami remonto darbai. | 2019–2021 m.: SAV – 20,0 |
| Iš viso: | 104,0 |

1. Bendrovės veiklos plane numatytas lėšų poreikis yra 386,6 tūkst. eurų, ilgalaikiam turtui įsigyti ir atnaujinti (renovuoti) (2.1.). Ilgalaikiam turtui įsigyti skiriamų lėšų dydį lemia tai, kad 2018–2020 m. numatyta 275,3 tūkst. eurų skirti paskoloms, kurias bendrovė turės grąžinti vykdydama paskolų sutarčių sąlygas.

|  |
| --- |
| 11 lentelė2019–2021 m. Bendrovės lėšų poreikis ilgalaikiam turtui įsigyti ir atnaujinti |
| Eil. Nr. | Finansavimo šaltiniai ir lėšų poreikis | 2019 m. (tūkst. Eur) | 2020 m. (tūkst. Eur) | 2021 m. (tūkst. Eur) | Iš viso per 2019–2021 metus (tūkst. Eur) |
| **1.** | **Finansavimo šaltiniai:** | **91,6** | **204,2** | **170,2** | **466,0** |
| 1.1. | Nuosavos lėšos | 81,6 | 133,2 | 122,2 | 337,0 |
| 1.2. | Skuodo r. savivaldybės lėšos | 10 | 71,0 | 48,0 | 129,0 |
| 1.3. | Paskolos | 0 | 0 | 0 | 0 |
| 1.4. | ES fondų lėšos | 0 | 0 | 0 | 0 |
| **2.** | **Lėšų poreikis:** | **91,6** | **204,2** | **170,2** | **466,0** |
| 2.1. | Ilgalaikiam turtui įsigyti ir atnaujinti (renovuoti) | 91,6 | 133,2 | 170,2 | 466,0 |

**IX SKYRIUS**

**PROGNOZUOJAMA ĮTAKA GERIAMOJO VANDENS TIEKIMO IR NUOTEKŲ TVARKYMO PASLAUGŲ KAINOMS**

1. UAB „Skuodo vandenys“ bei visų kitų vandentvarkos įmonių bazines geriamojo vandens tiekimo ir nuotekų tvarkymo paslaugų kainas kas trejus metus nustato ir vėliau kasmet tikslina Valstybinė energetikos reguliavimo tarnyba (VERT), vadovaudamasi Kainų nustatymo metodika.

Dabartinės „Skuodo vandenų“ paslaugų kainos įsigaliojo 2019 m. kovo 1 d. UAB „Skuodo vandenys“ strategija yra neatskiriama bazinių kainų derinimo projekto dalis. 2019 m. paslaugų kainos bus perskaičiuojamos įvertinant visas bendrovės sąnaudas.

Būtinųjų sąnaudų augimą sąlygos infrastruktūros plėtros priemonės, naujai statomi įrengimai ir prijungiami klientai, o sąnaudų mažėjimo efektą lems infrastruktūros renovacijos ir automatizavimo priemonės, mažesnis avarijų skaičius atnaujinto tinklo dalyse, personalo darbo laiko perorganizavimas.

Didžioji dalis priemonių bus vykdoma nuosekliai per 2019–2021 metus. Todėl UAB „Skuodo vandenys“ prognozuoja, kad skaičiuojant sąnaudų augimą ir jų sutaupymus kartu, bendras sąnaudų lygis kis nežymiai ir žymios įtakos vandens kainoms 2019–2021 metais neturės, o buitinių nuotekų tvarkymo kainos prognozuojama mažės 2–5 centai už kubinį metrą.

Tačiau bendrovė ir toliau planuoja efektyvinti savo veiklą bei atlikti kitus veiksmus, kurie mažins einamąsias sąnaudas. Tokiu būdu „Skuodo vandenys“ sieks, kad vidutinė paslaugų kaina, lyginant jas su 2018 metais teikiamomis derinti mažesnėmis kainomis, 2019–2021 metų laikotarpiu nesikeistų, o esant galimybei – dar ir mažėtų. Atskiriems geriamojo vandens tiekimo ir nuotekų tvarkymo paslaugų naudotojams kainos gali keistis priklausomai nuo Kainų nustatymo metodikoje numatytų kainų diferencijavimo principų.

1. Veiklos plano rengėjas:

|  |  |  |  |
| --- | --- | --- | --- |
| Ūkio subjektopavadinimas | Uždaroji akcinė bendrovė„Skuodo vandenys“ | Kontaktinio asmens vardas, pavardė | Hubertas Valbasas |
| Pareigos | Direktorius |
| Telefono numeris  | 8 601 31 211 |
| Kodas | 173820527 | El. paštas | direktorius@skuodovandenys.lt |
| Buveinės adresas | Vaižganto g. 27, LT-98121 Skuodas | Asmens, rengusio Veiklos planą, vardas, pavardė | Hubertas Valbasas |
| Telefonas | (8 440) 73 001 | Pareigos | Direktorius |
| Telefono numeris | 8 601 31 211 |
| El. paštas | info@skuodovandenys.lt | El. paštas | direktorius@skuodovandenys.lt |
| Veiklos plano parengimo data | 2019-09-19 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rasa Andriekienė, (8 440) 45 590